PADOMES SECINĀJUMI

(2022. gada 24. maijs)

par augsti patogēnisko putnu gripu (APPG): stratēģiska pieeja tam, lai attīstītu vakcināciju kā profilaksi un kontroli papildinošu instrumentu

(2022/C 245/03)

EIROPAS SAVIENĪBAS PADOME

(1) UZSVER, ka augsti patogēniskā putnu gripa (APPG) ir dzīvnieku pārrobežu slimība, kas spēj ļoti ātri izplatīties neatkarīgi no valstu robežām, radot nopietnas sociālekonomiskās sekas, kaitējot lauksaimniecībai un izraisot tirdzniecības traucējumus.

(2) ATGĀDINA, ka dažu APPG celmu zoonotiskās spējas dēļ tā var arī apdraudēt cilvēku veselību.

(3) Ar lielām bažām NORĀDA, ka pēdējos divos gados Eiropas Savienības teritorijā ir bijušas trīs lielas epidēmijas sezonas un ka pašreizējā APPG epizootija ir pēdējā laikā visnopietnākā.

(4) ATGĀDINA Padomes 2019. gada secinājumus (1), kuros ir stingri uzsvērta biodrošības lielā nozīme un vispārīgi norādīts, ka būtu jādara viss iespējamais nolūkā novērst dzīvnieku pārrobežu slimību ievazāšanu vai izplatīšanos ES teritorijā, lai līdz minimumam samazinātu to sekas.

(5) NORĀDA, ka – papildus stingru biodrošības pasākumu piemērošanai – vakcinācija varētu papildināt esošos APPG profilakses un kontroles pasākumus un varētu palīdzēt samazināt risku, ka vīruss turpina izplatīties mājputnu populācijā, un tādējādi palīdzēt arī samazināt cilvēku eksponētību.

(6) Turklāt UZSKATA, ka vakcinācija galu galā varētu arī palīdzēt samazināt liela skaita veselu putnu profilaktisku izbrāķēšanu, ko veic nolūkā kontrolēt APPG epizootijas, jo šāda prakse rada arvien lielākas bažas sabiedrībai un to ir grūti saskaņot ar mērķi attīstīt ilgtspējīgu Eiropas pārtikas sistēmu, kuru Padome ir apstiprinājusi savos secinājumos par stratēģiju “No lauka līdz galdam” (2).

(7) ATGĀDINA, ka Pasaules Dzīvnieku veselības organizācijas (OIE) starptautiskie standarti un ES tiesību akti jau padara iespējamu vakcināciju pret APPG, bet dažādu iemeslu dēļ šāda vakcinācija netiek praktizēta plašā mērogā. Minētie iemesli jo īpaši ietver ne tikai to, ka trūkst tādu efektīvu un drošu vakcīnu pret APPG, kuras apstiprinātas ES, bet arī to, ka vakcinācija varētu būt šķērslis mājputnu un mājputnu produktu eksportam, jo vairākas trešās valstis ierobežo vakcinētu dzīvnieku un to produktu importu. Turklāt ir vajadzīgas arī papildu zinātniskās atziņas, tostarp atjaunināti riska novērtējumi.

Ņemot vērā minēto,

(8) ATKĀRTOTI APLIECINA, ka biodrošība un uzraudzība joprojām ir svarīgi stūrakmeņi cīņā pret APPG, taču UZSKATA, ka vakcinācija varētu kļūt par būtisku papildinošu instrumentu.

(9) MUDINA Komisiju un dalībvalstis pastiprināt savus centienus, lai izstrādātu vakcinācijas stratēģijas APPG profilaksei un kontrolei, galveno uzmanību pievēršot apdraudētām teritorijām, sugām un lauksaimniecības praksei. ATZĪMĒ, ka ir vajadzīgi kopīgi centieni vairākās jomās, lai sasniegtu minēto mērķi, taču PAUŽ STINGRU PĀRLIECĪBU, ka šādi centieni atmaksātos.

(10) AICINA turpināt izstrādāt un apstiprināt dažādām mājputnu sugām paredzētas efektīvas un drošas vakcīnas, kuras nodrošina pietiekamu imunitāti pret cirkulējošiem APPG vīrusa celmiem. Šādām vakcīnām vajadzētu būt viegli ievadāmām un saderīgām ar ES lauksaimniecības praksi. Jebkurā gadījumā vajadzētu būt iespējamai diferenciācijai starp inficētiem dzīvniekiem un vakcinētiem dzīvniekiem. AICINA Komisiju un dalībvalstis sadarboties ar farmācijas nozari, lai sasniegtu šo mērķi.

(11) UZSVER, ka ir svarīgi uzraudzīt cirkulējošo vīrusa celmu evolūciju, kā arī jebkādas izmaiņas vakcīnu efektivitātē saistībā ar jebkādiem jauniem vīrusa celmiem.

(12) UZSKATA, ka ir ļoti svarīgi apzināt un novērst nepilnības riska novērtējumos, lai attiecīgā gadījumā atbalstītu vakcinācijas stratēģiju izstrādi, ko veic kompetentās iestādes, un tādēļ ATZINĪGI VĒRTĒ Komisijas ieceri pilnvarot Eiropas Pārtikas nekaitīguma iestādi atjaunināt savu atzinumu par vakcināciju pret APPG (3). Turklāt AICINA Komisiju un dalībvalstis veicināt un atbalstīt modelēšanas instrumentu izstrādi, lai novērtētu vakcinācijas ietekmi uz vīrusa izplatīšanos un optimizētu vakcinācijas stratēģijas.

(13) AICINA Komisiju izstrādāt noteikumus pienācīgai un stingrai īpaši pielāgotai uzraudzībai, kas papildinātu vakcināciju pret APPG tad, kad tā tiek veikta, lai tādējādi apliecinātu statusu “brīvs no APPG”, ņemot vērā ar to saistītās izmaksas.

(14) MUDINA Komisiju un dalībvalstis veikt pētījumus, lai novērtētu vakcinācijas izmaksas/ieguvumus attiecīgi ES un vietējā līmenī.

(15) MUDINA dalībvalstis izstrādāt uz risku balstītas stratēģijas un risinājumus, kas piemēroti to vietējiem ražošanas veidiem un apstākļiem.

(16) MUDINA dalībvalstis attiecīgā gadījumā veikt vakcinācijas izmēģinājumus saskaņā ar attiecīgo tiesisko regulējumu un, izmantojot sadarbību zinātnes jomā, dalīties ar to rezultātiem, vienlaikus īstenojot piemērotus profilaktiskus pasākumus nolūkā aizsargāt dzīvnieku un cilvēku veselību, jo šie izmēģinājumi ir būtiski, lai apkopotu zinātniskās atziņas un atbalstītu vakcinācijas stratēģiju noteikšanu.

(17) AICINA Komisiju izpētīt iespējas ieviest grupveida pirkuma vai vakcīnu bankas mehānismus, lai nodrošinātu to, ka vakcīnu piegāde ir stabila un reaģētspējīga.

(18) MUDINA visus attiecīgos dalībniekus aktīvi sazināties ar ieinteresētajām personām, lai palielinātu informētību par vakcinācijas nozīmi, kā arī par tās paredzamo ietekmi.

(19) AICINA īstenot kopīgus centienus, lai veicinātu to, ka starptautiskajā tirdzniecībā tiek akceptēts princips par vakcināciju pret APPG. Šajā nolūkā AICINA Komisiju un dalībvalstis: — kopīgi iesaistīties dialogā ar ES tirdzniecības partneriem; — sekmēt diskusijas OIE ietvaros pasaules un reģionālā līmenī, lai turpinātu izstrādāt starptautiskus standartus nolūkā veicināt drošu tirdzniecību, balstoties arī uz reģionalizācijas un nodalījumu veidošanas jēdzieniem. Lai sasniegtu šos mērķus, AICINA Komisiju un dalībvalstis ātri izstrādāt operatīvu ceļvedi nolūkā atbalstīt minētos dialogus un diskusijas.

(1) “Padomes secinājumi par biodrošību, kopēja koncepcija ar vienotu pieeju dzīvnieku veselības aizsargāšanai Eiropas Savienībā”; pieņemti 2019. gada 18. jūnijā (dok. 10368/1/19 REV1).

(2) “Padomes secinājumi par stratēģiju “No lauka līdz galdam””; pieņemti 2020. gada 19. oktobrī (dok. 12099/20).

(3) EFSA Journal (2007) 489, Scientific Opinion on “Vaccination against avian influenza of H5 and H7 subtypes in domestic poultry and captive birds” (Zinātniskais atzinums par mājputnu un nebrīvē turētu putnu vakcināciju pret H5 un H7 apakštipu putnu gripu – EFSA-Q-2006–309); pieņemts 2007. gada 11. maijā.